敬酬杜華淇上見贈兼呈熊曜
作者：岑參
朝代：唐

paragraphs: 杜侯實才子，盛名不可及。
祗曾效一官，今已年四十。
是君同時者，已有尚書郎。
憐君獨未遇，淹泊在他鄉。
我從京師來，到此喜相見。
共論窮途事，不覺淚滿面。
憶昨癸未歲，吾兄自江東。
得君江湖詩，骨氣凌謝公。
熊生尉淇上，開館常待客。
喜我二人來，歡笑朝復夕。
縣樓壓春岸，戴勝鳴花枝。
吾徒在舟中，縱酒兼彈棊。
三月猶未還，寒愁滿春草。
賴蒙瑤華贈，諷詠慰懷抱。